CELEX: 32022R0671
Language: lt
Date: 2022-02-04 00:00:00
Title: Komisijos deleguotasis reglamentas (ES) 2022/671 2022 m. vasario 4 d. kuriuo Europos Parlamento ir Tarybos reglamentas (ES) 2017/625 papildomas konkrečiomis kompetentingų institucijų vykdomos gyvūnų, gyvūninių produktų ir genetinės medžiagos produktų oficialios kontrolės taisyklėmis ir nuostatomis dėl tolesnių veiksmų, kurių kompetentinga institucija turi imtis nustačius, kad nesilaikoma galvijų, avių ir ožkų identifikavimo ir registravimo taisyklių arba nesilaikoma reikalavimų vežant per Sąjungą tranzitu tam tikrus galvijus, ir kuriuo panaikinamas Komisijos reglamentas (EB) Nr. 494/98 (Tekstas svarbus EEE)

2022 4 25   
               
               
                  LT
               
               
                  Europos Sąjungos oficialusis leidinys
               
               
                  L 122/17
               
            
         KOMISIJOS DELEGUOTASIS REGLAMENTAS (ES) 2022/671
         2022 m. vasario 4 d.
         kuriuo Europos Parlamento ir Tarybos reglamentas (ES) 2017/625 papildomas konkrečiomis kompetentingų institucijų vykdomos gyvūnų, gyvūninių produktų ir genetinės medžiagos produktų oficialios kontrolės taisyklėmis ir nuostatomis dėl tolesnių veiksmų, kurių kompetentinga institucija turi imtis nustačius, kad nesilaikoma galvijų, avių ir ožkų identifikavimo ir registravimo taisyklių arba nesilaikoma reikalavimų vežant per Sąjungą tranzitu tam tikrus galvijus, ir kuriuo panaikinamas Komisijos reglamentas (EB) Nr. 494/98
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 20 straipsnio 2 dalies a ir c punktus,
         kadangi:
         
                     (1)
                  
                  
                     Reglamentu (ES) 2017/625 nustatytos bendrosios taisyklės dėl oficialios kontrolės, kurią kompetentingos institucijos vykdo, siekdamos patikrinti, ar laikomasi įvairiose srityse nustatytų taisyklių, įskaitant gyvūnų sveikatos reikalavimus. Tuo reglamentu taip pat nustatyti oficialios kontrolės metodai ir priemonės, kurie, be kita ko, apima veiklos vykdytojų kontroliuojamų patalpų, gyvūnų ir prekių patikras. Be to, Reglamentu (ES) 2017/625 nustatyti galimi veiksmai, kurių kompetentingos institucijos turi imtis nustačius, kad nesilaikoma, be kita ko, to reglamento 1 straipsnio 2 dalies d punkte nurodytų gyvūnų sveikatos reikalavimų;
                  
               
                     (2)
                  
                  
                     nuo 2021 m. balandžio 21 d. Europos Parlamento ir Tarybos reglamentu (ES) 2016/429 (2) panaikinti ir pakeisti 39 gyvūnų sveikatos srities aktai. Tačiau kai kurie iš reikalavimų, nustatytų tuose aktuose, kurie buvo panaikinti Reglamentu (ES) 2016/429 arba pagal jo nuostatas, yra susiję su tam tikrais oficialios kontrolės ypatumais, susijusiais su gyvūnų sveikata ir tolesniais veiksmais, kurių turi būti imtasi nustačius, kad nesilaikoma reikalavimų pagal Reglamentą (ES) 2017/625, kaip išdėstyta jo 138 straipsnyje. Todėl šiuo reglamentu turėtų būti nustatytos tokios konkrečios taisyklės dėl oficialios kontrolės ir nuostatos dėl tolesnių veiksmų, kurių kompetentinga institucija turi imtis nustačius, kad nesilaikoma reikalavimų;
                  
               
                     (3)
                  
                  
                     oficialios kontrolės ypatumai ir tolesni veiksmai, kurių imamasi nustačius, kad nesilaikoma su gyvūnų sveikata susijusių reikalavimų, yra tarpusavyje susiję. Jie taikomi tolesniuose etapuose, kai susiklosto tam tikra situacija, ir labai dažnai – tos pačios rūšies veiklos vykdytojams ir ūkiams. Tais atvejais, kai būtina imtis konkrečių tolesnių veiksmų, jie turėtų būti nustatomi kartu su reikalavimais dėl oficialios kontrolės, susijusios su gyvūnų sveikata, ypatumų. Taip numatomas išsamus rinkinys priemonių, dėl kurių paprasčiau įgyvendinti šios srities teisinę sistemą ir kuriomis prisidedama prie bendro šios srities teisinės sistemos supaprastinimo;
                  
               
                     (4)
                  
                  
                     norint vykdyti oficialią kontrolę ir taikyti tolesnius veiksmus ūkiuose, patvirtintuose pagal Komisijos deleguotuosius reglamentus (ES) 2019/2035 (3), (ES) 2020/686 (4), (ES) 2020/688 (5) arba (ES) 2020/990 (6), būtina konkreti kvalifikacija ir kompetencija veterinarijos srityje. Vykdant oficialią kontrolę tuose patvirtintuose ūkiuose, vertinami ir tikrinami labai įvairūs konkretūs duomenys ir informacija, susiję su juose laikomais gyvūnais. Dalis šių duomenų ir informacijos yra su gyvūnais atliktų stebėjimų rezultatai, o kitus duomenis ir informaciją renka ir registruoja veiklos vykdytojai, gyvūnų sveikatos specialistai, veterinarijos gydytojai arba vandens gyvūnų sveikatos specialistai. Tokie duomenys ir informacija gali būti susiję, be kita ko, su gyvūnų fiziologine ar patologine būkle, epidemiologiniais veiksniais, medicininės apžiūros, klinikinių ar post mortem ir laboratorinių tyrimų rezultatais, taip pat su surinktais duomenimis ir informacija, susijusiais su ūkiuose taikomomis biologinio saugumo priemonėmis ir tinkamu įrangos ir įrenginių naudojimu bei technine priežiūra;
                  
               
                     (5)
                  
                  
                     be to, už ūkių, kuriuose gaminami genetinės medžiagos produktai, oficialią kontrolę atsakinga kompetentinga institucija – dėl šiame konkrečiame sektoriuje vykdomos veiklos sudėtingumo ir techninių aspektų – turi turėti specialių žinių, kad galėtų veiksmingai ir efektyviai atlikti savo pareigas;
                  
               
                     (6)
                  
                  
                     todėl oficialią kontrolę patvirtintuose ūkiuose, kuriuose pagal Reglamentą (ES) 2016/429 laikomi gyvūnai arba tvarkomi genetinės medžiagos produktai, turėtų vykdyti valstybiniai veterinarijos gydytojai. Šiame reglamente turėtų būti nustatytos oficialios kontrolės vykdymo tokiuose ūkiuose taisyklės;
                  
               
                     (7)
                  
                  
                     be to, dėl istorinių priežasčių arba dėl vandens gyvūnų ligas gydančių veterinarijos gydytojų trūkumo kai kuriose valstybėse narėse egzistuoja specializuota profesija – vandens gyvūnų sveikatos specialistas. Tradiciškai šie specialistai nėra veterinarijos gydytojai, tačiau jie gydo vandens gyvūnus. Todėl šiame reglamente turėtų būti atsižvelgiama į tų valstybių narių, kuriose pripažįstama tokia profesija, sprendimą. Tokiais atvejais valstybiniams vandens gyvūnų sveikatos specialistams turėtų būti suteikta galimybė atliekant oficialią kontrolę patvirtintuose akvakultūros ūkiuose vykdyti valstybiniams veterinarijos gydytojams pavestą veiklą. Pagal Reglamento (ES) 2016/429 12 straipsnio 2 dalį šie vandens gyvūnų sveikatos specialistai gali vykdyti veterinarijos gydytojams pavestą veiklą gyvūnų sveikatos srityje, jeigu atitinkamoje valstybėje narėje tai yra leidžiama pagal nacionalinę teisę. Šis principas turėtų būti taikomas ir šiame reglamente;
                  
               
                     (8)
                  
                  
                     atskirti ūkiai išsiskiria iš ūkių, patvirtintų pagal Reglamentą (ES) 2016/429, tuo, kad juose neretai nuolat laikomi labai įvairių rūšių gyvūnai ir jais keičiamasi su kitais atskirtais ūkiais. Atskirtų ūkių patvirtinimo ir saugios veiklos reikalavimai, susiję su karantinu, izoliacija ir kitomis biologinio saugumo priemonėmis, taip pat su ligų stebėjimu ir kontrolės priemonėmis, už kurias yra atsakingi ūkio veterinarijos gydytojai, atlieka svarbų vaidmenį užtikrinant, kad keičiantis gyvūnais nekiltų į sąrašą įtrauktų arba naujų gyvūnų ligų išplitimo tarp valstybių narių arba jų viduje pavojus. Todėl tikslinga apibrėžti oficialią kontrolę, kuri turėtų būti vykdoma atskirtuose ūkiuose;
                  
               
                     (9)
                  
                  
                     kalbant apie oficialią kontrolę, kuria siekiama patikrinti, ar laikomasi galvijų, avių ir ožkų identifikavimo ir registravimo taisyklių, pažymėtina, kad turėtų būti nustatyti konkretūs kriterijai, kurie padėtų kompetentingoms institucijoms atlikti rizikos analizę siekiant atrinkti tikrintinus gyvūnus ir ūkius. Kai tokia oficiali kontrolė vykdoma naudojant reprezentatyviąją gyvūnų imtį ir ją vykdant nustatoma, kad nesilaikoma identifikavimo ir registravimo reikalavimų, įgyvendindamos tolesnius veiksmus, kompetentingos institucijos turėtų patikrinti visus to ūkio gyvūnus;
                  
               
                     (10)
                  
                  
                     pagal Sąjungos taisykles, taikant konkrečias nukrypti leidžiančias nuostatas ir sąlygas, nustatytas Komisijos deleguotuosiuose reglamentuose (ES) 2019/2124 (7) ir (ES) 2020/692 (8), tranzitu per Sąjungą leidžiama vežti veislinius ir produkcijai skirtus galvijus, kurie kitais atžvilgiais neatitinka gyvūnų sveikatos reikalavimų, taikomų įvežant gyvūnus į Sąjungą. Toks tranzitas neturėtų kelti pavojaus gyvūnų ir visuomenės sveikatai Sąjungoje. Todėl jeigu tranzitu vežant gyvūnus nesilaikoma kokio nors reikalavimo, pažeidžiama kokia nors nuostata arba susiklosto ekstremalioji situacija, kompetentinga institucija turėtų nurodyti paskersti arba nužudyti tuos gyvūnus, nes tai yra tinkamiausias būdas apsaugoti gyvūnų ir visuomenės sveikatą bei gyvūnų gerovę. Tokiais atvejais kompetentinga institucija taip pat turėtų nurodyti saugiai pašalinti susidariusius šalutinius gyvūninius produktus, vadovaujantis Europos Parlamento ir Tarybos reglamentu (EB) Nr. 1069/2009 (9);
                  
               
                     (11)
                  
                  
                     Komisijos reglamentu (EB) Nr. 494/98 (10) nustatytos administracinės sankcijos, kurios turi būti taikomos nustačius, kad nesilaikoma galvijų identifikavimo ir registravimo sąlygų ar reikalavimų. Tas reglamentas Deleguotuoju reglamentu (ES) 2019/2035 nebuvo aiškiai panaikintas. Be to, Reglamentu (EB) Nr. 494/98 nustatytos administracinės sankcijos tapo perteklinės, atsižvelgiant į Reglamento (ES) 2017/625 138 straipsnio 2 dalyje nustatytas priemones. Siekiant užtikrinti teisinį tikrumą ir nuoseklumą, šiuo reglamentu turėtų būti panaikintas Reglamentas (EB) Nr. 494/98;
                  
               
                     (12)
                  
                  
                     pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu šiame reglamente nustatytos taisyklės turėtų būti taikomos Jungtinei Karalystei, kiek tai susiję su Šiaurės Airija,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Šiuo reglamentu Reglamentas (ES) 2017/625 papildomas tam tikromis konkrečiomis valstybių narių (11) kompetentingų institucijų vykdomos gyvūnų, gyvūninių produktų ir genetinės medžiagos produktų oficialios kontrolės, kuria siekiama patikrinti, ar laikomasi to reglamento 1 straipsnio 2 dalies d punkte nustatytų gyvūnų sveikatos reikalavimų, taisyklėmis ir, kai būtina, nuostatomis dėl tam tikrų veiksmų, kurių po oficialios kontrolės kompetentingos institucijos imasi:
               
                           a)
                        
                        
                           tam tikruose ūkiuose, kuriuose laikomi gyvūnai;
                        
                     
                           b)
                        
                        
                           tam tikruose ūkiuose, kuriuose renkami, gaminami, apdorojami arba saugomi genetinės medžiagos produktai.
                        
                     
            
               2.   Šiuo reglamentu Reglamentas (ES) 2017/625 papildomas nuostatomis dėl konkrečių veiksmų, kurių valstybių narių kompetentingos institucijos imasi po tam tikrų tranzitu vežamų galvijų oficialios kontrolės.
            
         
         
            2 straipsnis
            Sąvokų apibrėžtys
            Šiame reglamente vartojamų terminų apibrėžtys, nustatytos Reglamente (ES) 2016/429, Deleguotajame reglamente (ES) 2019/2035, Deleguotajame reglamente (ES) 2020/686, Deleguotajame reglamente (ES) 2020/688, Deleguotajame reglamente (ES) 2020/692 ir Deleguotajame reglamente (ES) 2020/990:
            
                        a)
                     
                     
                        ūkis – apibrėžtas Reglamento (ES) 2016/429 4 straipsnio 27 dalyje;
                     
                  
                        b)
                     
                     
                        perykla – apibrėžta Reglamento (ES) 2016/429 4 straipsnio 47 dalyje;
                     
                  
                        c)
                     
                     
                        surinkimo operacija – apibrėžta Reglamento (ES) 2016/429 4 straipsnio 49 dalyje;
                     
                  
                        d)
                     
                     
                        šunų, kačių ir šeškų surinkimo centras – apibrėžtas Deleguotojo reglamento (ES) 2019/2035 2 straipsnio 7 dalyje;
                     
                  
                        e)
                     
                     
                        gyvūnų globos vieta – apibrėžta Deleguotojo reglamento (ES) 2019/2035 2 straipsnio 8 dalyje;
                     
                  
                        f)
                     
                     
                        kontrolės postai – apibrėžti Deleguotojo reglamento (ES) 2019/2035 2 straipsnio 9 dalyje;
                     
                  
                        g)
                     
                     
                        izoliuotasis auginimo ūkis – apibrėžtas Deleguotojo reglamento (ES) 2019/2035 2 straipsnio 10 dalyje;
                     
                  
                        h)
                     
                     
                        patvirtintas karantino ūkis – apibrėžtas Deleguotojo reglamento (ES) 2020/688 3 straipsnio 9 dalyje;
                     
                  
                        i)
                     
                     
                        atskirtas ūkis – apibrėžtas Reglamento (ES) 2016/429 4 straipsnio 48 dalyje;
                     
                  
                        j)
                     
                     
                        patvirtintas genetinės medžiagos produktų ūkis – apibrėžtas Reglamento (ES) 2020/686 2 straipsnio 2 dalyje;
                     
                  
                        k)
                     
                     
                        patvirtintas akvakultūros ūkis – apibrėžtas Deleguotojo reglamento (ES) 2020/990 2 straipsnio 10 dalyje;
                     
                  
                        l)
                     
                     
                        patvirtinta akvakultūros ūkių grupė – apibrėžta Deleguotojo reglamento (ES) 2020/990 2 straipsnio 11 dalyje;
                     
                  
                        m)
                     
                     
                        ūkio veterinarijos gydytojas – apibrėžtas Deleguotojo reglamento (ES) 2019/2035 2 straipsnio 14 dalyje;
                     
                  
                        n)
                     
                     
                        galvijas – apibrėžtas Deleguotojo reglamento (ES) 2020/692 2 straipsnio 5 dalyje.
                     
                  
         
            3 straipsnis
            Oficiali kontrolė tam tikruose patvirtintuose ūkiuose
            
               1.   Valstybiniai veterinarijos gydytojai arba – patvirtintuose akvakultūros ūkiuose ir patvirtintose akvakultūros ūkių grupėse – valstybiniai veterinarijos gydytojai ar valstybiniai vandens gyvūnų sveikatos specialistai vykdo oficialią kontrolę, siekdami patikrinti, ar laikomasi Reglamento (ES) 2017/625 1 straipsnio 2 dalies d punkte nurodytų ir Reglamente (ES) 2016/429 ir pagal jo nuostatas nustatytų gyvūnų sveikatos reikalavimų toliau nurodytų rūšių ūkiuose, gavusiuose kompetentingos institucijos patvirtinimą:
               
                           a)
                        
                        
                           peryklose ir ūkiuose, kuriuose laikomi naminiai paukščiai;
                        
                     
                           b)
                        
                        
                           kanopinių gyvūnų ir naminių paukščių surinkimo operacijų ūkiuose;
                        
                     
                           c)
                        
                        
                           šunų, kačių ir šeškų surinkimo centruose;
                        
                     
                           d)
                        
                        
                           šunims, katėms ir šeškams skirtose gyvūnų globos vietose;
                        
                     
                           e)
                        
                        
                           kontrolės postuose;
                        
                     
                           f)
                        
                        
                           izoliuotuosiuose kamanių auginimo ūkiuose;
                        
                     
                           g)
                        
                        
                           patvirtintuose karantino ūkiuose;
                        
                     
                           h)
                        
                        
                           atskirtuose ūkiuose;
                        
                     
                           i)
                        
                        
                           patvirtintuose genetinės medžiagos produktų ūkiuose;
                        
                     
                           j)
                        
                        
                           patvirtintuose akvakultūros ūkiuose;
                        
                     
                           k)
                        
                        
                           patvirtintose akvakultūros ūkių grupėse.
                        
                     Vykdant pirmoje pastraipoje nurodytą oficialią kontrolę visų pirma tikrinama, ar už patvirtintus ūkius atsakingi veiklos vykdytojai ir toliau laikosi tų ūkių patvirtinimo reikalavimų.
            
            
               2.   Šio straipsnio 1 dalyje nurodyta oficiali kontrolė apima Reglamento (ES) 2017/625 14 straipsnio b punkte nurodytas patikras, kurios atliekamos ne rečiau kaip minimaliu dažnumu, jei toks minimalus dažnumas nustatytas Komisijos įgyvendinimo reglamentu (ES) 2022/160 (12).
            
            
               3.   2 dalyje nurodytos patikros gali būti atliekamos kartu su:
               
                           a)
                        
                        
                           Reglamento (ES) 2017/625 9 straipsnio 3 dalyje nurodyta oficialia kontrole;
                        
                     
                           b)
                        
                        
                           kita oficialia kontrole, kuria siekiama patikrinti, ar laikomasi Reglamento (ES) 2017/625 1 straipsnio 2 dalyje nurodytų reikalavimų, arba
                        
                     
                           c)
                        
                        
                           kita oficialia kontrole, patikromis arba vizitais, nustatytais Sąjungos taisyklėse.
                        
                     
         
         
            4 straipsnis
            Konkrečios taisyklės dėl oficialios kontrolės atskirtuose sausumos gyvūnų ūkiuose
            Vykdydamas oficialią kontrolę atskirtuose sausumos gyvūnų ūkiuose, valstybinis veterinarijos gydytojas visų pirma:
            
                        a)
                     
                     
                        analizuodamas gyvūnų vežimo įrašus, tikrina, ar į tam tikrą atskirtą ūkį įvežami gyvūnai atvežami tik iš kito atskirto ūkio arba ar jiems taikomas karantinas pagal Deleguotojo reglamento (ES) 2019/2035 I priedo 9 dalies 1 punktą;
                     
                  
                        b)
                     
                     
                        tikrina, ar remiantis atskirto ūkio veterinarijos gydytojo atliktų klinikinių, laboratorinių ir post mortem tyrimų rezultatais buvo atmesti bet kokie įtarimai dėl į sąrašą įtrauktų arba naujų ligų;
                     
                  
                        c)
                     
                     
                        tikrina, ar įtarus, kad gyvūnai susirgo į sąrašą įtraukta ar nauja liga, už atskirtą ūkį atsakingas veiklos vykdytojas apie tokį įtarimą praneša kompetentingai institucijai ir sumažina galimą tokių ligų išplitimo tame atskirtame ūkyje ir už jo ribų riziką ir
                     
                  
                        d)
                     
                     
                        atlieka atskirto ūkio veterinarijos gydytojo veiklos ir Deleguotojo reglamento (ES) 2019/2035 I priedo 9 dalies 2 punkto a papunktyje nurodyto ligų priežiūros plano įgyvendinimo ir rezultatų auditą ir visų pirma tikrina, ar ligų priežiūros planas buvo peržiūrimas ir atnaujinamas bent kartą per metus vadovaujantis tais reikalavimais.
                     
                  
         
            5 straipsnis
            Konkrečios taisyklės dėl oficialios kontrolės, kuria siekiama patikrinti, ar laikomasi galvijų, avių ar ožkų identifikavimo ir registravimo reikalavimų, ir dėl tolesnių veiksmų, nustačius, kad tų reikalavimų nesilaikoma
            
               1.   Oficiali kontrolė, kuria siekiama patikrinti, ar laikomasi galvijų, avių ar ožkų identifikavimo ir registravimo reikalavimų, apima Reglamento (ES) 2017/625 14 straipsnio b punkte nurodytas galvijų, avių arba ožkų patikras ūkiuose, kuriuose tie gyvūnai laikomi, kurios atliekamos ne rečiau kaip Įgyvendinimo reglamento (ES) 2022/160 6 straipsnyje nustatytu minimaliu dažnumu.
            
            
               2.   1 dalyje nurodytos patikros gali būti atliekamos kartu su:
               
                           a)
                        
                        
                           Reglamento (ES) 2017/625 9 straipsnio 3 dalyje nurodyta oficialia kontrole;
                        
                     
                           b)
                        
                        
                           kita oficialia kontrole, kuria siekiama patikrinti, ar laikomasi Reglamento (ES) 2017/625 1 straipsnio 2 dalyje nurodytų reikalavimų, arba
                        
                     
                           c)
                        
                        
                           kita oficialia kontrole, patikromis arba vizitais, nustatytais Sąjungos taisyklėse.
                        
                     
            
               3.   Atrinkdama tikrintinas įstaigas, kompetentinga institucija, atlikdama rizikos analizę, be Reglamento (ES) 2017/625 9 straipsnio 1 dalyje nustatytų kriterijų, atsižvelgia į šiuos kriterijus:
               
                           a)
                        
                        
                           gyvūnų skaičių ūkyje;
                        
                     
                           b)
                        
                        
                           ūkyje esančių ir identifikuotų gyvūnų rūšis;
                        
                     
                           c)
                        
                        
                           didelius gyvūnų skaičiaus ar rūšių pokyčius ūkyje per praėjusius 5 metus ir
                        
                     
                           d)
                        
                        
                           visus kitus valstybės narės apibrėžtus svarbius kriterijus.
                        
                     
            
               4.   Kai atliekama 1 dalyje nurodyta patikra, kompetentinga institucija patikrina visus tame ūkyje esančius galvijus, avis ir ožkas.
            
            
               5.   Nukrypstant nuo 4 dalies, kai ūkyje yra daugiau kaip 20 tikrintinų gyvūnų, kompetentinga institucija gali nuspręsti patikrinti reprezentatyviąją tų gyvūnų imtį, jeigu tikrinamų gyvūnų skaičiaus pakanka, kad būtų galima nustatyti 5 % neatitikties atvejų esant 95 % pasikliovimo lygiui.
            
            
               6.   Jeigu 1 dalyje nurodyta patikra atliekama naudojant reprezentatyviąją ūkyje esančių gyvūnų imtį, vadovaujantis 5 dalimi, ir ta patikra patvirtinama, kad nesilaikoma identifikavimo ir registravimo reikalavimų, kompetentinga institucija patikrina visus kitus ūkyje esančius galvijus, avis ir ožkas.
            
            
               7.   Nukrypstant nuo 6 dalies, kompetentinga institucija gali nuspręsti patikrinti reprezentatyviąją tame ūkyje esančių gyvūnų imtį, užtikrindama, kad tikrinamų gyvūnų skaičius būtų pakankamas, kad maždaug 2 % tikslumu būtų galima nustatyti didesnį nei 5 % neatitikties atvejų įvertį esant 95 % pasikliovimo lygiui.
            
         
         
            6 straipsnis
            Tolesni veiksmai nustačius, kad nesilaikoma reikalavimų vežant per Sąjungą tranzitu tam tikrus galvijus
            Kai galvijų siuntos, atitinkančios konkrečias gyvūnų sveikatos sąlygas, kurios taikomos įvežant tokias siuntas į Sąjungą, vežamos tranzitu per Sąjungą pagal Deleguotojo reglamento (ES) 2020/692 176 straipsnio 1 dalies b punktą kartu su Deleguotojo reglamento (ES) 2019/2124 34 straipsnio 1 dalies a punktu, kompetentinga institucija nurodo paskersti arba nužudyti gyvūnus ir pašalinti juos kaip Reglamento (EB) Nr. 1069/2009 9 straipsnio f punkto i papunktyje nurodytą 2 kategorijos medžiagą, jeigu juos vežant nuo pasienio kontrolės posto, per kurį šios siuntos įvežamos į Sąjungą, iki pasienio kontrolės pasienio posto, per kurį šios siuntos išvežamos iš Sąjungos teritorijos, nustatoma, kad nesilaikoma atitinkamų reikalavimų.
         
         
            7 straipsnis
            Panaikinimas
            Reglamentas (EB) Nr. 494/98 panaikinamas.
         
         
            8 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. vasario 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai (Gyvūnų sveikatos teisės aktas) (OL L 84, 2016 3 31, p. 1).
         
            (3)  2019 m. birželio 28 d. Komisijos deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429 (OL L 314, 2019 12 5, p. 115).
         
            (4)  2019 m. gruodžio 17 d. Komisijos deleguotasis reglamentas (ES) 2020/686, kuriuo dėl genetinės medžiagos produktų ūkių patvirtinimo, atsekamumo ir gyvūnų sveikatos reikalavimų, taikomų Sąjungoje vežamiems tam tikrų laikomų sausumos gyvūnų genetinės medžiagos produktams, papildomas Europos Parlamento ir Tarybos reglamentas (ES) 2016/429 (OL L 174, 2020 6 3, p. 1).
         
            (5)  2019 m. gruodžio 17 d. Komisijos deleguotasis reglamentas (ES) 2020/688, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos reikalavimais, taikomais Sąjungoje perkeliamiems sausumos gyvūnams ir vežamiems periniams kiaušiniams (OL L 174, 2020 6 3, p. 140).
         
            (6)  2020 m. balandžio 28 d. Komisijos deleguotasis reglamentas (ES) 2020/990, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos ir sertifikavimo reikalavimais, taikomais Sąjungoje perkeliamiems vandens gyvūnams ir Sąjungoje vežamiems gyvūniniams produktams iš vandens gyvūnų (OL L 221, 2020 7 10, p. 42).
         
            (7)  2019 m. spalio 10 d. Komisijos deleguotasis reglamentas (ES) 2019/2124, kuriuo Europos Parlamento ir Tarybos reglamentas (ES) 2017/625 papildomas taisyklėmis, kuriomis reglamentuojama tranzitu vežamų, perkraunamų ir toliau per Sąjungą vežamų gyvūnų ir prekių siuntų oficialioji kontrolė, iš dalies keičiami Komisijos reglamentai (EB) Nr. 798/2008, (EB) Nr. 1251/2008, (EB) Nr. 119/2009, (ES) Nr. 206/2010, (ES) Nr. 605/2010, (ES) Nr. 142/2011, (ES) Nr. 28/2012, Komisijos įgyvendinimo reglamentas (ES) 2016/759 ir Komisijos sprendimas 2007/777/EB (OL L 321, 2019 12 12, p. 73).
         
            (8)  2020 m. sausio 30 d. Komisijos deleguotasis reglamentas (ES) 2020/692, kuriuo papildomos Europos Parlamento ir Tarybos reglamento (ES) 2016/429 taisyklės dėl tam tikrų gyvūnų, genetinės medžiagos produktų ir gyvūninių produktų siuntų įvežimo į Sąjungą ir jų gabenimo bei tvarkymo įvežus (OL L 174, 2020 6 3, p. 379).
         
            (9)  2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (OL L 300, 2009 11 14, p. 1).
         
            (10)  1998 m. vasario 27 d. Komisijos reglamentas (EB) Nr. 494/98, nustatantis išsamias Tarybos reglamento (EB) Nr. 820/97 įgyvendinimo taisykles dėl minimalių administracinių sankcijų, taikomų įgyvendinant galvijų ženklinimo ir registravimo tvarką (OL L 60, 1998 2 28, p. 78).
         
            (11)  Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, taikant šio reglamento nuostatas nuorodos į valstybes nares apima Jungtinę Karalystę, kiek tai susiję su Šiaurės Airija.
         
            (12)  2022 m. vasario 4 d. Komisijos įgyvendinimo reglamentas (ES) 2022/160, kuriuo pagal Europos Parlamento ir Tarybos reglamentą (ES) 2017/625 nustatomas vienodas minimalus tam tikros oficialios kontrolės, kuria siekiama patikrinti, ar laikomasi Sąjungos gyvūnų sveikatos reikalavimų, dažnumas ir panaikinami reglamentai (EB) Nr. 1082/2003 ir (EB) Nr. 1505/2006 (OL L 26, 2022 2 7, p. 11.)